CELEX: 32018D0321
Language: lv
Date: 2018-03-02 00:00:00
Title: Komisijas Īstenošanas lēmums (ES) 2018/321 (2018. gada 2. marts), ar kuru groza Īstenošanas lēmumu (ES) 2017/224, ar ko nosaka tehniskās un darbības specifikācijas, kuras ļauj komercpakalpojumiem, ko piedāvā saskaņā ar Galileo programmu izveidotā sistēma, atbilst funkcijai, kas minēta Eiropas Parlamenta un Padomes Regulas (ES) Nr. 1285/2013 2. panta 4. punkta c) apakšpunktā

5.3.2018   
            
            
               LV
            
            
               Eiropas Savienības Oficiālais Vēstnesis
            
            
               L 62/34
            
         KOMISIJAS ĪSTENOŠANAS LĒMUMS (ES) 2018/321
   (2018. gada 2. marts),
   ar kuru groza Īstenošanas lēmumu (ES) 2017/224, ar ko nosaka tehniskās un darbības specifikācijas, kuras ļauj komercpakalpojumiem, ko piedāvā saskaņā ar Galileo programmu izveidotā sistēma, atbilst funkcijai, kas minēta Eiropas Parlamenta un Padomes Regulas (ES) Nr. 1285/2013 2. panta 4. punkta c) apakšpunktā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 11. decembra Regulu (ES) Nr. 1285/2013 par Eiropas satelītu navigācijas sistēmu ieviešanu un ekspluatāciju un ar ko atceļ Padomes Regulu (EK) Nr. 876/2002 un Eiropas Parlamenta un Padomes Regulu (EK) Nr. 683/2008 (1), un jo īpaši tās 12. panta 3. punkta d) apakšpunktu,
   tā kā:
   
               (1)
            
            
               Komisijas Īstenošanas lēmuma (ES) 2017/224 (2) pielikumā noteiktajās tehniskajās un darbības specifikācijās ir paredzēts, ka vispārīgās specifikācijās attiecībā uz “augstas precizitātes CS” noteikšanas komercpakalpojumiem ietilpst pozīcijas noteikšanas kļūda, kas ir mazāka par vienu decimetru, un ka piekļuve šiem “augstas precizitātes CS” pakalpojumiem, kurus kontrolē viens vai vairāki pakalpojumu sniedzēji, ir par maksu atkarībā no pastāvošās tarifu politikas.
            
         
               (2)
            
            
               Tomēr šķiet, ka maksas piekļuve augstas precizitātes noteikšanas komercpakalpojumiem var gan kavēt tādu lietojumu attīstību, kuriem ir jāizmanto šis pakalpojums, gan arī (it īpaši Savienībā) kavēt uz satelītnavigācijas tehnoloģijas pamatotās saimnieciskās darbības izaugsmi. Maksas piekļuve var arī radīt šķēršļus ar Galileo programmu izveidotās sistēmas iekļūšanai pasaules tirgos, jo konkurējošās sistēmas attiecībā uz augstas precizitātes noteikšanu plāno piedāvāt bezmaksas pakalpojumus.
            
         
               (3)
            
            
               Turklāt strauji augošo nozaru uzņēmumiem, kuri visticamāk izmantos “augstas precizitātes” komercpakalpojumus, piemēram, uzņēmumiem, kuri darbojas bezvadītāja transportlīdzekļu, robotikas vai dronu jomā, nav vajadzīga tik liela pozīcijas noteikšanas precizitāte, kāda sākotnēji bija paredzēta komercpakalpojumiem. Šiem uzņēmumiem pietiek ar precizitāti, kas ir mazāka par diviem decimetriem, jo tie iegūst ar to, ka šādas precizitātes panākšanai vajadzīgs mazāk laika. Tam ir savs pamats, jo starp pozīcijas noteikšanas precizitāti un tās panākšanai vajadzīgo laiku pastāv pozitīva korelācija. Ar to, ka minimālā precizitāte no viena decimetra tiek samazināta līdz diviem decimetriem, tiks panākta precizitātes iegūšanai vajadzīgā laika perioda saīsināšana, kas būs dažāda atkarībā no izmantotās tehnoloģijas un vides, kā arī no lietotāja atrašanās vietas.
            
         
               (4)
            
            
               Turklāt lietotāji, kuriem ir vajadzīgs pakalpojums ar pozīcijas noteikšanas kļūdu, kas ir mazāka par kļūdu, kuru “augstas precizitātes CS” pakalpojumi var piedāvāt, varēs vienmēr tos saņemt uzņēmumos, kas vietējā līmenī jau piedāvā komercpakalpojumus ar šādu precizitāti.
            
         
               (5)
            
            
               Svarīgi arī precizēt, ka bezmaksas piekļuve augstas precizitātes noteikšanas komercpakalpojumiem neietekmēs citus, iespējams, maksas pakalpojumus, kurus sniedz ar Galileo programmu izveidotā sistēma.
            
         
               (6)
            
            
               Tāpēc būtu attiecīgi jāparedz, ka, no vienas puses, piekļuvei “augstas precizitātes CS” noteikšanas komercpakalpojumiem būtu jābūt bezmaksas pakalpojumiem un ka, no otras puses, vispārīgajās specifikācijās attiecībā uz šo “augstas precizitātes CS” noteikšanu būtu jāiekļauj pozīcijas noteikšanas kļūda, kas ir mazāka par diviem decimetriem.
            
         
               (7)
            
            
               Visbeidzot, attiecībā uz “augstas precizitātes CS” noteikšanas pakalpojumu ieviešanu būtu jāizdara nelieli grozījumi divu paredzēto posmu apzīmējumos, lai labāk atspoguļotu katra posma būtību.
            
         
               (8)
            
            
               Tāpēc Īstenošanas lēmums (ES) 2017/224 būtu attiecīgi jāgroza.
            
         
               (9)
            
            
               Šajā lēmumā paredzētie pasākumi atbilst atzinumam, ko sniegusi saskaņā ar Regulas (ES) Nr. 1285/2013 36. panta 1. punktu izveidotā komiteja,
            
         IR PIEŅĒMUSI ŠO LĒMUMU.
   1. pants
   Īstenošanas lēmuma (ES) 2017/224 pielikumu groza šādi:
   
               1)
            
            
               tekstu, kas ir rindā “Vispārīgas specifikācijas”, ailē “Augstas precizitātes CS”, aizstāj ar šādu tekstu: “Augstas precizitātes datu sniegšana, lai nominālos lietošanas apstākļos panāktu, ka pozīcijas noteikšanas kļūda ir mazāka par diviem decimetriem”;
            
         
               2)
            
            
               tekstu, kas ir rindā “Piekļuve pakalpojumiem”, ailē “Augstas precizitātes CS”, aizstāj ar šādu tekstu: “— Bezmaksas piekļuve”;
            
         
               3)
            
            
               rindā “Pakalpojumu ieviešana”, ailē “Augstas precizitātes CS” vārdkopu “— Sākotnējas komercekspluatācijas posms no 2018. gada līdz 2020. gadam — Pilnas komercekspluatācijas posms no 2020. gada” aizstāj ar vārdkopu “— Sākotnējas signālu sniegšanas posms no 2018. gada līdz 2020. gadam — Pilnas pakalpojumu sniegšanas posms no 2020. gada”.
            
         2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2018. gada 2. martā
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 347, 20.12.2013., 1. lpp.
   
   
      (2)  Komisijas 2017. gada 8. februāra Īstenošanas lēmums (ES) 2017/224, ar ko nosaka tehniskās un darbības specifikācijas, kuras ļauj komercpakalpojumiem, ko piedāvā saskaņā ar Galileo programmu izveidotā sistēma, atbilst funkcijai, kas minēta Eiropas Parlamenta un Padomes Regulas (ES) Nr. 1285/2013 2. panta 4. punkta c) apakšpunktā (OV L 34, 9.2.2017., 36. lpp.).